**Sajtóközlemény**

3,352 milliárd forintból korszerűsíti gyakorlati oktatási épületeit a MATE

2022/11/14

**3,352 milliárd forint vissza nem térítendő európai uniós támogatással korszerűsíti gyakorlati oktatást szolgáló épületeit a Magyar Agrár- és Élettudományi Egyetem. A gödöllői, kaposvári, keszthelyi és szarvasi épületeket, épületrészeket érintő infrastrukturális és energiahatékonysági fejlesztések révén korszerű, energiahatékony infrastruktúra állhat az oktatók és hallgatók rendelkezésre.**

Az RRF-2.1.2-21-2022-00027 azonosítószámú projekt támogatásával a Szent István Campus gödöllői telephelyén öt épület energetikai rendszerét újítják fel. Az érintett épületek mindegyike esetében hőszigetelés és nyílászáró csere valósul meg, de ezen túl napelemes és napkollektoros rendszer használatát biztosító rendszereket is kiépítenek, melyek révén az energiafelhasználás legalább 30%-kal csökkenthető.

A Kaposvári Campuson a Körépület és a Régi tanügyi épület, Szarvason pedig a Konferencia- és Könyvtár-épület energetikai korszerűsítésére kerül sor. A keszthelyi Georgikon Campus D. épületén energiahatékonysági célú beruházás, az E. épületben pedig a primer energiatermelés fejlesztése valósul meg.

„*A fejlesztések részeként a gyakorlati oktatást segítő digitális infrastruktúra jelentős megújítására is sor kerül, hiszen a 21. század elvárásainak megfelelő, hibrid oktatásra alkalmas termeket is létrehozunk. A számítógéptermek kialakítása és fejlesztése, valamint a szükséges informatikai és audiovizuális eszközök (pl. interaktív táblák, kamerarendszerek és hangtechnika) beszerzése mind azt a célt szolgálja, hogy az oktatók és hallgatók digitális készségei egyaránt fejlődjenek, és egyetemünk európai szinten is versenyképes legyen*” – emelte ki ***Dr. Gyuricza Csaba***, a MATE rektora.

A Magyar Agrár- és Élettudományi Egyetem számára kiemelten fontos a fenntarthatóság, európai uniós támogatással a legkorszerűbb technológiák bevezetésére törekszik, a gyakorlatban is meg kívánja valósítani a körforgásos gazdaságra történő átállást. Az RRF-2.1.2-21-2022-00027 azonosítószámú projekt célkitűzései 2026. április 30-ig valósulnak meg.

A projektről bővebb információt a <https://palyazatok.uni-mate.hu> oldalon olvashatnak.

**További információ kérhető:**

Dr. Farkas Alexandra

tudománykommunikációs munkatárs

MATE Médiaközpont

E-mail: mediakozpont@uni-mate.hu

Mobil: 06-30-470-7883